22 ദിവസത്തേക്കുള്ള കല്ക്കരി സ്റ്റോക്കുണ്ട് തിങ്കളാഴ്ച വിതരണം ചെയ്തത് 1.95 മില്ല്യണ് ടണ് കല്ക്കരി ക്ഷാമമില്ലെന്ന് ആവര്ത്തിച്ച് കേന്ദ്രമന്ത്രി പ്രഹ്ലാദ് ജോഷി ന്യൂഡല്ഹി: രാജ്യത്ത് 22 ദിവസത്തേക്കുള്ള കല്ക്കരി സ്റ്റോക്കുണ്ടെന്നും തിങ്കളാഴ്ച റെക്കോഡ് നിരക്കില് കല്ക്കരി വിതരണം ചെയ്തുവെന്നും കേന്ദ്ര കല്ക്കരി വകുപ്പ് മന്ത്രി പ്രഹ്ലാദ് ജോഷി. സംസ്ഥാനങ്ങളുടെ ആവശ്യപ്രകാരമുള്ള കല്ക്കരി വിതരണം ചെയ്യാന് കേന്ദ്രസര്ക്കാര് ശ്രമിക്കുന്നുണ്ട്. കല്ക്കരിക്ഷാമം രാജ്യത്തെ ഊര്ജപ്രതിസന്ധിയിലേക്ക് നയിക്കുമെന്ന ആശങ്കകള്ക്കിടെയാണ് മന്ത്രിയുടെ വിശദീകരണം. തിങ്കളാഴ്ച മാത്രം 1.95 മില്ല്യണ് ടണ് കല്ക്കരിയാണ് വിതരണം ചെയ്തത്. ഇതുവരെ പ്രതിദിനം വിതരണം ചെയ്തതില് ഏറ്റവും കൂടുതലാണിത്. കല്ക്കരി വിതരണം വര്ധിപ്പിക്കും. ഒക്ടോബര് 21നുശേഷം രണ്ട് മില്ല്യണ് ടണ് വരെ കല്ക്കരി വിതരണം ചെയ്യാനാണ് ലക്ഷ്യം. രാജ്യത്തിന്റെ ആവശ്യപ്രകാരമുള്ള കല്ക്കരി വിതരണം ചെയ്യുമെന്ന് ഉറപ്പുനല്കുന്നുവെന്നും മന്ത്രി കൂട്ടിച്ചേര്ത്തു. കല്ക്കരിക്ഷാമത്തെ തുടര്ന്നുള്ള വൈദ്യുതി പ്രതിസന്ധി ചര്ച്ച ചെയ്യാന് കേന്ദ്ര ആഭ്യന്തരമന്ത്രി അമിത് ഷായുടെ അധ്യക്ഷതയില് ഡല്ഹിയില് തിങ്കളാഴ്ച ഉന്നതതലയോഗം ചേര്ന്നിരുന്നു. കല്ക്കരി മന്ത്രി പ്രള്ഹാദ് ജോഷിയും ഊര്ജ്ജ മന്ത്രി ആര്. കെ സിങ്ങും ഇരു മന്ത്രാലയത്തിലേയും ഉന്നത ഉദ്യോഗസ്ഥരും യോഗത്തില് പങ്കെടുത്തു. കല്ക്കരി ക്ഷാമം രാജ്യത്തെ താപവൈദ്യുത നിലയങ്ങളുടെ പ്രവര്ത്തനത്തേയും സാരമായി ബാധിച്ചിട്ടുണ്ട്. മഹാരാഷ്ട്രയിലും പഞ്ചാബിലും നിരവധി താപവൈദ്യുത യൂണിറ്റുകള് അടച്ചുപൂട്ടി. രാജ്യം രൂക്ഷമായ ഊര്ജപ്രതിസന്ധിയിലേക്ക് നീങ്ങുമെന്ന ആശങ്കകള്ക്കിടെയാണ് കല്ക്കരിക്ഷാമ റിപ്പോര്ട്ടുകളെ തള്ളി കേന്ദ്രസര്ക്കാര് രംഗത്തെത്തിയിരിക്കുന്നത്. കല്ക്കരി ക്ഷാമമവും വൈദ്യുതി പ്രതിസന്ധിയുമില്ലെന്ന് പ്രഹ്ലാദ് ജോഷിയും ആര്.കെ സിങ്ങും നേരത്തേയും വ്യക്തമാക്കിയിരുന്നു. രാജ്യത്തെ താപവൈദ്യുത നിലയങ്ങളുടെ കൈവശം അടുത്ത മൂന്നാഴ്ചത്തേക്ക് ആവശ്യമായ കല്ക്കരി ഉണ്ടെന്ന് പ്രഹ്ലാദ് ജോഷി പറഞ്ഞു. 43 ദശലക്ഷം ടണ് കല്ക്കരിയാണ് കോള് ഇന്ത്യാ ലിമിറ്റഡിന്റെ പക്കല് സ്റ്റോക്കുള്ളതെന്നും അദ്ദേഹം വ്യക്തമാക്കിയിരുന്നു. കല്ക്കരി ക്ഷാമത്തിന്റെ പേരില് അനാവശ്യമായ ഭീതിയുണ്ടാക്കരുതെന്ന് ആര്.കെ സിങ്ങ് വ്യക്തമാക്കി. Stories you may Like